JDF บวกแรง 9% เก็งงบ Q2 โตต่อ รับออเดอร์สินค้าพุ่ง ปักธงรายได้ปีนี้โต 25%
JDF บวกแรง 9% เก็งงบไตรมาส 2/65 โตต่อ รับออเดอร์สินค้าชุบแป้งทอดพุ่ง-ผลิตภัณฑ์ใหม่หนุน หลังโควิดคลี่คลาย ปักธงรายได้ปีนี้โต 25% โดย ณ เวลา 16:18 น. อยู่ที่ระดับ 3.46 บาท เพิ่มขึ้น 0.28 บาท
JDF บวกแรง 9% เก็งงบไตรมาส 2/65 โตต่อ รับออเดอร์สินค้าชุบแป้งทอดพุ่ง-ผลิตภัณฑ์ใหม่หนุน หลังโควิดคลี่คลาย ปักธงรายได้ปีนี้โต 25%
3 ส.ค. 2565

ผู้สื่อข่าวรายงานว่า วันนี้ (18 พ.ค.2565) ราคาหุ้น บริษัท เจดีฟู้ด จำกัด (มหาชน) หรือ JDF ณ เวลา 16:18 น. อยู่ที่ระดับ 3.46 บาท เพิ่มขึ้น 0.28 บาท หรือ 8.81% โดยทำจุดสูงสุดที่ 3.58 บาท และทำจุดต่ำสุดที่ 3.18 บาท ด้วยมูลค่าซื้อขาย 126.83 ล้านบาท

โดยก่อนหน้านี้นางสาวรัตนา เอี้ยประเสริฐศักดิ์ ประธานเจ้าหน้าที่บริหาร JDF เปิดเผยว่า ผลประกอบการไตรมาส 1/2565 สิ้นสุด 31 มีนาคม 2565 มีรายได้อยู่ที่ 138.78 ล้านบาท และมีกำไรสุทธิอยู่ที่ 1.02 ล้านบาท ลดลงจากช่วงเดียวกันของปีก่อนที่มีกำไรสุทธิ 15.01 ล้านบาท
ทั้งนี้ ผลประกอบการในไตรมาสดังกล่าวแม้จะได้รับผลกระทบจากสถานการณ์การแพร่ระบาดของไวรัสโควิด-19 และการขาดแคลนตู้คอนเทนเนอร์ ซึ่งส่งผลให้การส่งออกสินค้าไปต่างประเทศล่าช้าลง แต่แนวโน้มผลประกอบการในช่วงครึ่งปีหลัง หรือ ไตรมาส 3/2565 มีโอกาสเติบโตในทิศทางที่ดี
โดยบริษัทยังมั่นใจเป้าหมายรายได้ทั้งปี 2565 คาดว่าจะเติบโต 25% จากปี 2564 ที่มีรายได้อยู่ที่ 585.7 ล้านบาท หลังจากสถานการณ์การแพร่ระบาดของไวรัสโควิด-19 เริ่มคลี่คลาย ซึ่งส่งผลให้ความต้องการอาหารทั้งในห้างสรรพสินค้า และสตรีทฟู้ด เริ่มกลับมาเป็นปกติและยังมีสินค้าใหม่ โปรตีนอบกรอบ และเครื่องจักรเข้ามาติดตั้งครบแล้วน่าจะสร้างยอดขายในไตรมาส 4/2565 ให้ดีขึ้น
ขณะเดียวกันบริษัทยังมีสินค้าที่หลากหลาย มีการให้บริการที่ครบวงจร (one stop service) สามารถดูแลและให้คำปรึกษาลูกค้าตั้งแต่ขั้นตอนแรกจนถึงขั้นตอนสุดท้าย ตอบสนองความต้องการของลูกค้าได้ในหลายอุตสาหกรรมในการวิจัย และพัฒนาสูตรอาหารตามความต้องการของลูกค้า ประกอบกับมีโรงงานและสินค้ามีคุณภาพรับรองจากมาตรฐานสากล
นอกจากนี้ ยังมีผู้บริหารที่มีประสบการณ์ในอุตสาหกรรมอาหารมากกว่า 30 ปี โดยปัจจุบันมีทีมวิจัยและพัฒนาสูตรอาหารกว่า 22 คน พัฒนาสูตรเครื่องปรุงรสมาแล้วกว่า 2,000 รายการ ให้แก่ลูกค้ากว่า 300 ราย
“ถึงแม้ผลประกอบการในไตรมาส 1/2565 จะออกมาไม่ดีนักด้วยปัจจัยหลายๆ อย่างที่เข้ามากระทบ แต่แนวโน้มไตรมาส 2/2565 ตัวเลขยอดขายและกำไรจะเห็นการเติบโตที่ชัดเจนมากขึ้น และยังได้รับ Order สินค้าแป้งชุบทอด ซึ่งเป็นผลิตภัณฑ์ใหม่ของบริษัทที่เพิ่งพัฒนาร่วมกับลูกค้าเมื่อต้นปีนี้ รวมทั้งยังมีแผนออก Protein Snack แบรนด์ใหม่ในไตรมาส 3/2565 นอกจากนี้บริษัทยังเดินหน้าขยายตลาดไปที่เวียดนาม ตามแผนงานที่ได้วางไว้ก่อนเข้าระดมทุนในตลาดหลักทรัพย์ โดยจะได้เห็นการส่งออกผลิตภัณฑ์ไปยังประเทศดังกล่าว ซึ่งมีเศรษฐกิจหรือจีดีพีเติบโตสูงในระดับภูมิภาคประมาณปลายปีนี้หรือต้นปี 2566” นางสาวรัตนา กล่าว